A̱jawa Bilatut si̱ tyia̱ á̱ si̱ ta̱bat Yesu á̱ si̱ tsot gu ma̱ng a̱ya̱u a̱ byia̱ pyipyia̱ ntswam a̱ni.
Á̱niet nzwang ba si̱ chyip bung tyok sa̱kan.
Ba̱ si̱ kup Yesu a̱pyia̱.
Ba̱ si̱ bu kup gu a̱shong a̱toot nang a̱si̱ tyok a̱ni.
A̱wot ba̱ si̱ chong á̱ tsot gu,
á̱ tsa á̱ nyia̱ gu lihyat,
“Shyichet ang ku labeang,
A̱gwam A̱yahudawa!”
Gwomna Bilatut si̱ bu ghwut a̱ bai ta̱usa.
A̱ si̱ nyia̱ ma̱ng a̱cha̱chet A̱yahudawa ba a̱ni,
“Nyi li,
n na ghwut ma̱ng Yesu n bai ma̱ng a̱nyin ndyo.
N chat nyi lyen nang n shya̱ nggu ma̱ng a̱bun bah!”
Huhwa Yesu si̱ ghwut a̱ bai ta̱usa ma̱ng bung tyok sa̱kan ji a̱pyia̱ nggu ka;
mbeang tangka̱i a̱shong a̱toot,
a̱ yet a̱gba̱ndang a̱toot tyok a̱ni.
Gwomna Bilatut si̱ nyia̱ ma̱ng a̱mba,
“Nyi li,
di nggu wa wu!”
Nang a̱cha̱chet a̱yaapris ma̱ng á̱niet cham A̱li Nwuat za̱nang A̱gwaza ba ndi Yesu a̱ni,
ba̱ si̱ koot a̱gugwong mi̱ chet nyia̱,
“Á̱ kpang nggu da̱ a̱team a̱khwu!”
Huhwa Bilatut si̱ nyia̱ ma̱ng a̱mba,
“Nyi nat nyi kpang nggu da̱ a̱team a̱khwu wu ma̱ á̱pyia̱ nyin!
Mat nung,
n shya̱ nggu ma̱ng a̱bun bah!”
A̱yahudawa ba si̱ yong chi̱k nyia̱,
“Nzi̱t zi̱ byia̱ doka,
a̱wot kyang hu nang doka nzi̱t ji hyia̱ a̱ni,
huhwa yet;
ku myim á̱ hyat gu.
Mat a̱ kyiak a̱pyia̱ nggu nang Nggwon A̱gwaza a̱ni!”
Jen nang gwomna Bilatut nfa̱k kyang ba̱ lyiat a̱ni,
a̱wun nggu na si̱ mbeang.
A̱ si̱ bwuok a̱ nwuo mi̱ gaat ji.
A̱ si̱si̱ lyip Yesu nyia̱,
“A neet a̱ji wa?”
Yesu si̱ nwuak gu shim bah.
Huhwa gwomna Bilatut si̱ nyia̱ ma̱ng a̱nggu,
“A lak lyiat hu ma̱ng a̱nung,
ka̱ni?
A lyen n byia̱ a̱wat n tyia̱ á̱ byii̱k ang á̱ ghwon;
n si̱ bu mbyia̱ a̱wat ka nang n na ntyia̱ á̱ kpang ang da̱ a̱team a̱khwu a̱ni baa?”
Yesu si̱ ma nwuak gu shim nyia̱,
“A byia̱ tyok hu tazwa nung,
ka̱nang á̱ jong ang hu neet Ma A̱gwaza tswazwa.
Huhwa mbyia̱,
á̱niet ba̱ ta̱bat nung ba̱ si̱ nwuak ang a̱ni;
a̱ka̱tuk nang ba̱ nyia̱ a̱ni,
swak a̱ si̱ nwan wu.”
Nang gwomna Bilatut nfa̱k a̱lyiat na a̱ni,
a̱ si̱ kwan a̱ chat vak nang gu na nkai Yesu a̱ wot a̱ni.
A̱mgba̱m ma̱ng a̱nia,
A̱yahudawa ba si̱ bu koot a̱gugwong mi̱ chet nyia̱,
“Ka̱ a kai a̱tyu wuni ghwon;
to,
nwan wa yet a̱kpa̱ndang Kaisar,
a̱gwam shan A̱romawa wu bah!
Konyan wa kyiak a̱pyia̱ nggu nang a̱gwam a̱ni,
a̱tyu wa nyia̱ na̱nvan hwa ma̱ng Kaisar!”
Nang gwomna Bilatut nfa̱k a̱lyiat a̱nia a̱ni,
a̱ si̱ ghwut ma̱ng Yesu a̱ bai ndyo a̱ta̱usa.
A̱ si̱ swan di̱n chuk tyok nyia̱ shi̱ri̱ya tazwa a̱tyii nang á̱ ku nok ma̱ng nfang a̱ni.
Da̱ a̱lyem A̱yahudawa ka,
á̱ ngyei a̱tyii wu “Ga̱bata.”
A̱tuk a̱kya nang mam ka̱ mbai di̱di̱r,
nang á̱ wu shyip á̱ nwuo A̱yet Ghwut mman Isi̱rela mi̱ Khwo hu;
huhwa gwomna Bilatut nyia̱ ma̱ng a̱mba a̱ni,
“Nyi li,
a̱gwam nyin wu wa wu!”
A̱yahudawa ba si̱ bu koot a̱gugwong mi̱ chet nyia̱,
“Á̱ hyat gu!
Á̱ kpang gu da̱ a̱team a̱khwu!”
Bilatut si̱ lyip ba nyia̱,
“Nyi chat n kpang a̱gwam nyin wu da̱ a̱team a̱khwu a?!”
Huhwa a̱cha̱chet a̱yaapris ba si̱ nwuak gu shim nyia̱,
“Nzi̱t,
zi̱ byia̱ a̱gwam a̱ghyang bah;
mi̱ Kaisar wa ma̱nyin nggu!”
Huhwa gwomna Bilatut si̱ kin ta̱bat Yesu a̱ nwuak a̱cha̱chet A̱yahudawa ba,
nyia̱ ba̱ kpang gu da̱ a̱team a̱khwu wu.
Á̱niet nzwang ba,
si̱ ta̱bat Yesu ba̱ si̱ nkat ma̱ng a̱nggu.